# Innspill utvikling av nasjonale retningslinjer for jordmorutdanning

Den norske jordmorforening mener at dagens jordmorutdanning er god. Det utdanner årlig ca 120 jordmødre i Norge med både teoretisk og klinisk tyngde innenfor både teori og klinikk. Det utdannes jordmødre med både bredde og dybdekunnskap innenfor kvinnehelse som blir rustet for en travel og spennende yrkeskarriere. Likevel er det alltid mulighet for justeringer som vil sikre en enda sterkere jordmorutdanning i fremtiden.

## Praksis – aktuelle endringer

Det er store variasjoner i hvor mange jordmor studenter de ulike praksisstedene tar imot. Vi ser eksempler på at fødeavdelinger som har samme antall fødsler tar imot ulikt antall studenter. Det er en utfordring å få nok praksisplasser til studentene, dette gjør det vanskelig å øke antall studieplasser. Den norske jordmorforening mener at det må på plass en nasjonal styring av praksisplasser i form av normtall for antall studenter i praksis. Dette arbeidet må gjennomføres i tett samarbeid med praksisstedet og utdanningsinstitusjonene. Kommunene må også få pålegg om å ta imot jordmorstudenter dersom de har ansatt en jordmor hos seg.

Jordmødre som har studenter i praksis, må få kompensasjon for dette på lik linje som det andre yrker får. Det må også legges bedre til rette for at jordmødre kan delta på praksisveilederkurs arrangert av høgskolene og universitetene.

## Omfang teori/praksis fordelt 50/50; endre dette?

I dag utgjør 60 stp. Det vil si 50% av utdanningen, klinisk praksis. Den norske jordmorforening mener at dette er nødvendig for å sikre kvalitet i klinisk fag. Det er samtidig nødvendig med en 60stp teoridel da studentene skal tilegne seg faglig bredde og dybde innenfor kvinnehelse og samtidig tilegne seg grunnleggende ferdigheter innen forskning.

## EØS -krav; harmonisere med EU (fra 50 til 40 fødsler)

Den norske jordmorforening tenker at jordmorutdanningen fortsatt holder en høy kvalitet selv om det kvantitative kravet på antall fødsler senkes fra 50 til 40 fødsler/student. Når vi ser hvor presset praksis er og at det til tider blir et kappløp for den enkelte student i å få sine 50 fødsler godkjent så tenker vi at det vil være fullt mulig å senke det kvantitative kravet på antall fødsler slik at dette harmoniserer med resterende EU/EØS land, det vil si fra 50 til 40 fødsler per student.

For å sikre at de nyutdannete jordmødrene får en god start på sin yrkeskarrierer mener vi det bør innføres en mentorordning for alle nyutdannete jordmødre, slik at de sikres god opplæring, trygghet og autonomi fra starten av sin karriere.

## Simulering/ferdighetstrening; hvilken plass skal dette ha i utdanningen?

Tidligere forskning er entydig i at simulering og ferdighetstrening resulterer i høy læring. Læring gjennom ferdighetstrening og simulering anbefales som et supplement til andre pedagogiske metoder for å utvikle kompetanse i å gjenkjenne mulige risikosituasjoner.

Ferdighetstrening og simulering bygger på teori og refleksjon over egen praksis og det vil derfor være klokt å ha et fortsatt høyt fokus på denne undervisningsform i fremtidens jordmorutdanning.

Videre er dette i tråd med anbefalinger fra helsedirektoratet om at ansatte jevnlig bør gjennomføre ferdighetstrening og simulering av ulike risikosituasjoner.

Den norske jordmorforening anser at tverrfaglig simulering bør etterstrebes, fortrinnsvis i kombinasjon med tverrfaglig teoriundervisning i forkant. Simuleringen bør foregå kontinuerlig gjennom studiet og tilstrebes å være så virkelighetsnær som mulig, gjerne med utdannende fasilitator hvor dette er mulig.

## Hva skal kjernekompetansen til fremtidens jordmor være?

Den norske jordmorforening mener at jordmødre har stor autonomi og kunnskap om kvinnehelse i et livsløp. I tverrfaglig samarbeid ønsker vi derfor at jordmødre skal være involvert i alle faser av kvinnehelse i Norge. Vi ønsker ikke en profesjonskamp, men at det blir sett til våre naboland, hvor jordmor i en årrekke har vært en naturlig del av kvinnehelsen i alle livets faser. Dette ønsker vi skal få være en foregangsmodell også for Norge.

## Hva mangler i dagens utdanning

Den norske jordmorforening mener at fremtidens jordmødre bør få muligheten til å fokusere på kvinnehelse i et livsløp allerede tidlig i sin studiekarriere. Det tar i dag minst 6 år for å utdanne en jordmor og mange som i starten av sin studietid hadde et ønske om å fortsette utdanningen til å bli jordmor, kommer seg aldri videre. Det kan være mange årsaker til dette, men det er ikke umulig å se for seg at det til dels kan tilskrives livssituasjon, etablering av familie og/eller vanskeligheter med å gå ut i et toårs langt studieløp uten lønn og med liten mulighet til ekstraarbeid ved siden av et travelt studium. Den grunnleggende basiskunnskapen studentene får under sykepleierutdanningen er svært viktig, men vi mener at den kunne vært mer studiespesialiserende helt fra begynnelsen, både i forhold til fokusert teori (valgbare kurs) og praksis innen kvinnehelse.

Selv om RETHOS ikke har mandat til forandring av studieforløp, så mener Den norske jordmorforening at det likevel ville vært hensiktsmessig å se på muligheten for en direkte masterutdanning for jordmødre. Her ville det kunne vært mulighet for å studere anatomi/fysiologi sammen med sykepleier- eller medisinstudenter og igjen: fokusere på kvinnehelse fra et tidlig stadium i utdanningen.

En slik tenkt ordning ville ikke bare være til fordel for jordmødre, men det ville også frigjøre flere plasser på bachelor i sykepleie til studenter som ønsker å fortsette sin karriere innen sykepleiefaget. Dette ville gitt oss flere sykepleiere som blir i yrket (ikke videreutdanner seg til jordmødre) og på sikt korte ned tiden det tar før vi har ferdig utdannede jordmødre i Norge.